
Comunicare făcută în şedinţa dela 17 Noemurie 1939 





I 


Noua ediție a lui Eminescu, datorită Fundaţiei Carol I-iu, 
supt îngrijirea d-lui Perpessicius (Panaitescu), se prezintă în 
condiții grafice superbe, iar volumul I, de bun augur pentru 
cele următoare, se razimă pe o muncă lungă și inteligentă. 

Prefaţa reprezintă cea mai migăloasă cercetare a textului, 
cu notarea multor greșeli de tipar și chiar prelucrări datorite 
gustului, uneori dubios, al lui Maiorescu. Urmează o înşirare 
a edițiilor, aşa de numeroase, cu aprecieri critice, drepte in 
ce priveşte ediția C. Botez, neînțeles de îngăduitoare față de 
încrezute caricaturi, care ar fi fost în stare să îmbolnăvească 
pe Eminescu însuși, ale revoluționarilor estetici fără inteli- 
genti şi gust, cei mai puțin chemați prin cultură şi structură 
să înțeleagă pe Eminescu. Tot aşa cu faza actuală a d-lui 
G. Călinescu, care se depărtează tot mai mult de ce e în 
adevăr folositor din larga-i biografie şi cercetare literară și 
filosofică a poetului. Avem voie să surâdem când e vorba 
(p. XXXVII) de biografii ale lui Eminescu «întru totul 
perfecte ə. 

In lămuririle ce urmează, ca şi une ori în text chiar, limba 
moldovenească a lui Eminescu nu e însă destul de înțeleasă: 
plăce, zice nu e o cdiftongare? şi nici un fel de € prețiozități 

dialectale o. Ortografia bună e cea cu accent grav, nu cu 
cel ascuţit. De sigur că, după obiceiul moldovenesc, vornicul 
de care vorbeşte Eminescu în Cugetările sărmanului Dionisie 
e de sat, nu de stat. De ce forma îndulcită, crivat, când toată 
Moldova zice şi acuma crevat? Eminescu n'a scris niciodată 
sub, ci supt. El întrebuințează şi forma nouri, care fiind înlă- 
turată, cutare vers pierde o silabă, prin nori. El mar fi admis, 
pentru a gâci, forma țigănească a ghici. A ţinea e pentru 
el ca şi pentru toți cei cu grijă de limba bună un verb de 
a doua conjugare 1) ca şi a plăcea, care ambele se pronunță 
în Moldova, mai aproape de originalul latin: a ține, a plăce, 
iar nu în bucureşteneasca formă de decădere: a ține, a place. 
Tiuie, nefiind înțeles, e înlocuit de două ori cu fine. Jeratec 
e o formă greşită pentru Jâratec. 


II 


Iată acum importanta întrebare a noii rânduiri ce ar fi 
să se dea materialului. 

In mica ediţie ce am dat pentru Liga Culturală în două 
volumaşe, am reprodus numai bucăţile tipărite în Convorbiri 
Literare, ceea ce înseamnă ce a voit Eminescu Însuşi sd se pu- 
blice, ce a cetit el în adunările « Junimii », ce a admis el, chiar 
cu corecturile şi greşelile de tipar, pe care, cu discretia care 
l-a caracterizat şi care nu excludea o aşa de îndreptățită mân- 
drie, /e-a tolerat. Nenorocirea, care va mai aduce pe multi 
în greşeală, e că, în afară de un vechiu plan pentru câteva 
bucăţi care trebuiau să formeze o cărticică pentru titlul Lu- 
mină de lină, poetul însuşi nu s'a gândit vreodată să aducă 
la gradul de perfectie dorită, să puie în ordine şi să pregă- 
tească de tipar enormul material, mult gândit, trudit şi pre- 
făcut pe care-l avea în caietele mai mult lăsate, de sigur, 
la Maiorescu, el fiind, de altfel, un om fără socoteli în orân- 
duirea lucrurilor sale și despretuitor pentru neisprăvitul său, 
decât dăruite ocrotitorului său în vremi de suferință, cu 





1) Numai la început odată altfel (p. 462), supt influența lui Bolintineanu. 

intenția de a se păstra pagini pe care, dacă nu le putea în- 
trebuinta însuși, era mai dispus a le distruge. 

Astfel fiecare poate face cu acest cuprins al caietelor, ca 
şi cu însăși organizarea unei ediţii în volum a bucăților pu- 
blicate, orice vrea, şi din această hbertate s'a făcut cel mai 
larg abuz, până la caricaturi şi scandal, tot felul de profesori 
venind cu sistemul lor, de la I. Scurtu la Ibrăileanu, la d. 
C. Botez şi mai ales la asociaţia universitară pentru o bizară 
prezintare care e, de sigur, impie. 


Vin acuma la însuși rostul acestei comunicaţii care, acor- 
dând toate laudele cuvenite noului editor, va cuprinde și 
propunerea unei ediții a noastre pe un alt plan. 

D. Perpessicius adoptă, dar cu oarecare rezerve (V. p. 
XXXII), ordinea cronologică, și bine face, dar nu în toate. 
Nu strica să se adauge supt fiecare bucată, în notă, data 
de tipărire sau de alcătuire şi locul unde s'a făcut publicarea. 

Trebue să se ție samă că eruditia, aşa de folositoare, din 
comentariile adause, nu va fi utilizată decât de specialiști, şi 
de aceia chiar numai pentru lucrul anume care-i interesează. 
De altfel, matematica adnotatorului va putea fi (v. « câteva 
lămuriri ») foarte cu greu urmărită. Eu unul no pot face 
ușor: uneori mă pierd. Era mai bine, orice proporții ar fi 
luat ediția, să se dea şi mai des, cum se făgăduise, integralitatea 
tuturor versiunilor. « Etaj » «subsol», ca «terminologie arhi- 
tectonică ), îngreuie rezultatul- acestei admirabile osteneli. 
Fără a mai vorbi de semne, a căror amintire nu poate urmări 
pe cetitor. 

In ce privește, mai departe, cuprinsul « aparatului > —, şi 
scurta cronologie a vieții lui Eminescu (pp. XXXIX—XL 
va servi 1) —, mai culegem ca noutate din aceste note pe 
Franzos, din clasa a VII-a dela gimnaziul din Cernăuţi, care 
e autorul faimoaselor schițe din Halbasien bucovino-moldo- 
venească sau o rudă a lui. Unele păstrări de ortografie înve- 
chită ar avea un folos, dar şi un rost pentru preferintile, 
interesante, ale lui Eminescu, dacă ar fi consecvente. Tot ce 


1) La pagina XLI € veronian » pentru că era în legătură cu Veronica Micle, 


ık 

e caracteristic, — şi aici se arată tactul editorului —, trebuia 
fireşte păstrat. Pe mulți cari nu vor ceti «lămuririle ) îi vor 
incurca însă numele de «Elena» şi « Marta», după femeile 
care au întâmplătoarea favoare de a primi cel dintâi omagiu 
în bucăţile adunate ”n caiet, şi se va înţelege greu terminul 
nou-nout, cum sunt şi altele la un editor care e însuşi un 
scriitor cu originalitate răspicată, de « submanuscript»!). Când 
se ia sdrobitoarea sarcină de editor al unui astfel de poet, 
trebue şi sacrificiul, fie el şi greu, al unei despersonalizări. 

Fiecare bucată îşi află şi lămuriri istorice, de sigur bine 
venite. La ele încă e câte ceva de observat. Chiar dela 
început, dacă Eminescu a transcris cu îndreptări, cât de mici 
să fie ele, plângerea pentru Aron Pumnul, la 1870, trebuia 


A A 


ca îndreptările lui să între în ediția definitivă (cf. p. 242). 
Aceeaşi observaţie şi pentru bucata De-aş avea, ale cării 
copilării o așează în urma celeilalte. Dela început poetul opune 
«colibele de paie», € colibele cu trestii » dela Dumbrăveni 
pentru ca, însă, «cuiburi de vultur pe stânci ce se prăval» să 
trimeată în domeniul romantismului. Dar precizarea, făcută 
de d. Leca Morariu şi de Bogdan Duică, în revista Mihai 
Eminescu, 1, nl. 2, şi II, nl. 5, a iubirii cu «puiul cu ochi de 
foc, cu părul negru ”n coade », arăta o desăvârşire a visiunii 
prin ceața formulelor. Dar a dispărut amintirea holerei din 
4 moartea ce răspânde teroare ”n omenire ) (p. 8). Oricum, 
această formă, deşi Eminescu a condamnat-o, ştergând-o, era 
de luat. 

Numai La Bucovina (pp. 9—10), singura care mai e din 
1866 pe lângă nl. 1 al ediției, arată acelaşi nivel ca şi plân- 
gerea pentru Pumnul: 

«Când pe bolta brună tremură Selene » e adio către țara 
mică în care poetul se forma. În condiții asemenea cu ale lui 
Ton G. Sbiera, alt ucenic al lui Pumnul, făcându-și pelerina- 
giul românesc cu bățul în mână, după exemplul lui Heine 
şi al studenţilor germani cu treizeci de ani în urmă, Emi- 
nescu trece prin Dej, de unde corespondența € Familiei » 
arată că a seris lui Vulcan, la Blaj, al doilea loc al formaţiunii 


———— 


1) De ce formele nemoldoveneşti sau prea moldoveneşti de « Aglae » și € Ha- 
rieta» pentru surorile lui? 

sale, căci Moldovei-de-sus, a naşterii, nu-i datorește el decât 
amintirile din Alecsandri şi Bolintineanu. 

E a se atribui însă şederii în Bucovina familiarizarea cu 
Schiller, din care traduce Speranța, ca să urmeze până la 
1870 cu astfel de versiuni (pp. 11—12, 254). Forma aşa de 
bună, cu totul deosebită de ce va scrie poetul mult timp 
pe urmă, înnoind originalul, e tot din 1866, dar «Misterele 
nopţii», cu vocabulariu bolintinianesc («auroase ), € profume ), 
delasi ə, şi, gerunzii acumulate), aparține perioadei de primă 
formaţiune, şi tot aşa, de şi apărută mai târziu în 1868, La 
o artistă, cu data Octombre 1866. 

La Blaj o schimbare se produce în spiritul adolescentului, 
«Ce-ţi doresc eu ţie, dulce Românie», ia din noul mediu 
nu numai ardelenisme, ca «pocalul», dar şi un ton sdrumicat, 
de o violență nouă. «Liliile», «sântă» din oda la Eliad- 
Heliade par să arăte acelaşi mediu. Dela Eliad, puţin cu- 
noscut și admirat în lumea moldovenească şi bucovineană, 
dar care între latinizantii blăjeni rămăsese un zeu —, € anul tre- 
cerii lui prin Budapesta, la băi (p. 257) —, a luat Eminescu, în 
entuziasmul din «La o artistă», « după răsbumbă» al acestuia, 
pe al său «răsgeme ». Ceva mai târziu, în forma care aceea 
trebuia reprodusă, «lilii» e înlocuit prin «crini»; € alba Vesti, 
fără sens, dispare. Tot aşa dispare «turbă » al « talazurilor » 
înlocuit, — se pare însă că era o greşeală de tipar a € Fami- 
liei > —, cu cturburiə. Şi «urletul» talazurilor s'a imblanzit: 


Certindu-se ?ntre dânșii ( — ele), se scutură şi mor (p. 258). 


Sfârşitul însuşi are altă amploare, deși e neclar. Nici «blon- 
dinele » nu rămân. Motto «Os magnum (= magna) sonaturum » 
din versiunea corectată nu putea fi lăsat la o parte 1). 

Bucata La moartea hu Eliad trebuia ori să treacă aici, 
ceea ce era mai potrivit, ori să-şi ia locul între inedite, — dar 
asupra acestui punct voiu reveni. Cu «a morții umbră slabă », 
această plângere din 1872 reprezintă alt avânt şi altă stăpânire: 

El ma văzut pământul promisiei divine, 
Viaţa lui se stinse în munții slabi și suri 
O cupă de aramă cu coarda temerară. 





1) Lectura «gelnic » la pagina 258 e imposibilă. 

Do 


D. Perpessicius face bine puind alături judecata în presă, 
foarte aspră, dar dreaptă, a «stricătorului de limbă » din 
articolul din 1877 al aceluiaşi Eminescu 1). El va îmblânzi, 
de altfel în momentul solemn al desvelirii, statuii, la 1881. 
Dar atmosfera în care trăia la 1867—72 era cu totul alta. 

Declamaţia lui Bolintineanu reapare, pe o notă ca a byro- 
nianului Grandea, «fiul hui Byron», în « Amorul unei marmore y, 
publicată in «Familia» din 1868, în care abundă cuvintele 
demodate şi formele precedente. De altfel însuşi Emi- 
nescu serie: «Sept. 1865»; bucata deci trebuia să treacă 
prima. Şi aici forma din caiet era de primit: « Plaiu râzând 
de iarbă verde » e superior lui « Plaiu râzând cu iarbă verde »; 
e cu totul o altă noţiune. Pentru € O călărire în zori », o imi- 
tare după Bolintineanu, d. Perpessicius, care o înțelege 
venită odată cu « De-aş avea », putea culege îndemnul de a 
o trece şi pe aceasta înaintea odei. lar, dacă « textul e remaniat », 
fie la orice dată, — căci înainte de 1866 nu poate fi —, tre- 
buia dată remaniarea în text, nu aici, ca o variantă. De fapt 
în « Familia » era o încercare de copilandru, iar aici e o lucrare 
a unui geniu format, dar ritmul e acelaşi şi unele părți sunt 
judecate că pot să rămâie (pp. 246—8). Greşelile de 
limbă poate şi acelea provizorii: « ondoală », «confie », 
«vergină ə, «tandre ə, ca şi banalele umpluturi după Alecsan- 
dri: « möndruliti ə, « drüguliti », «dalbe», au dispărut. Ce 
frumos sună: 


Căci el i se uită în ochii de rază 
Și-i cântă cu dor 


sau: 


De-ai fi, dragă, vântul (nu: zefirul) dulce, 
Care duce 

Pe'a lui ăripi foi de flori, 

Aş fi foaia de pe-o floare 
Şi-aş zburare, 

Dus de tine şi-al tău dor, 





1) « Aproape tot ce a făcut Ioan Eliade, modestul învăţător dela Sf. Sava, a tost 
caricat de Heliade-Rădulescu » (p. 263). 


000 ə ai iə .—00 vv. vq. 

pentru: € pe-al tău sin gemând de dor ? (1). Şi tot aşa cu 
(te-aş cuprinde ”n unda-mi caldă », pentru € ti-aş spăla cu-o 
sărutare, murmurare, crinii albi ai sînului » (1) (aici: «m'aș 
juca cu sîni-ți goi»). Strofa următoare, frumoasă afară de 
«flor», merita păstrată. «66» dela sfârşit ar fi, nu pentru ori- 
ginal, ceea ce cred, ci ca dată a publicării. 

Tot din 1865, — deci încă o intervertire, față de no. 1 —, 
Din străinătate, adecă: numai din Bucovina, —e sigur, şi 
d. Leca Morariu are dreptate —, prezintă scăpătări de limbă, 
ca «tenebră ), «freme», «a binezice ), € mar adoarme). 
Peste vre-o patru ani poetul dă bucata care pentru el trebuia 
să fie, iar a treia formă, din 1877, e, de fapt, o altă bucată, 
care era de pus alături. Prima refacere e superioară restului 
din «Familia», dar nu cu mult. Eminescu € încă treal. 
Şi pe urmă se vor mai întâlni, în colaboratie la revista din 
Orade, ca în Amorul unei marmure, formele de gerundiu şi 
greşelile de gust € Oceanul de foc » iubeşte «alba vijelie ». 
Și se întâmpină versuri așa de inferioare ca acesta: 


De-ar tremura la sânu-mi gingășul tău mijloc (p. 21) 


rimind cu «diadem de foc». Aici versurile celelalte nu 
îndreaptă nimic. Tot mai mult aş crede că Eminescu, prins 
în vârtejul rătăcirilor sale, dădea lui Vulcan, care-l grăbea să 
colaboreze, bucăţi din vechiul său caiet. Aici nu ni vine din 
partea lui niciun element de datare a concepției. 

Aceasta se învederează și prin aceea că Junii corupți, 
cu ce au bun şi rău, de şi tipărită la începutul anului 
1869, e tot din 1806, cum o dovedesc aluziile la lupta 
pentru întregirea de Stat a Italienilor, «poporul-împă- 
rat» 1). Dar sunt aici şi accente energice, ca de câte 
ori Eminescu e prins de curentul unei epopei. Aici doar 
câteva cuvinte deosebesc textul din € Familia» şi ver- 
siunea pusă inutil la sfârșit şi din care erau de cules 
doar acele minime elemente ale deosebirii. Și această 
fază blăjeană, cu influență mare asupra spiritului, dar aproape 
nulă asupra formei, se încheie cu versurile scurte către acel 





1) Nu poate fi oribilul muntenism cădeți la pagina 276, nota r, ci cădăți. 

amic, Filimon Illea, al cărui nume, păstrat în manuscript, nu 
înțeleg de ce ar fi dat numai cu inițiale, după revista din 
Orade, în text, cu atât mai mult, cu cât e vorba de un 
distins jurisconsult, de origine țărănească ardeleană, care a 
făcut o frumoasă carieră la București. Și aici versiunea din 
« aparat ), cu 


Viscolul iernii foame îmi cântă, 
Moarte îmi râde tot de'mprejur (p. 280), 


e superioară textului, unde aceasta se aplică, fără sens, vultu- 
rului, cu care se compară poetul 1). E remarcabilă strofa, 
care cuprinde localizarea, deci şi data: 


Târnava, prinsă ”n galbene maluri, 
Murmură ”n aburi gândirea sa, 

Pe când primblarea ni rătăcea 
Visări, speranţe. 


Tü minte oare când te 'ntrebam: 
Ce este omul? Ce-i omenirea, 
Ce-i adevărul? Dumnezeirea ?, 

Și tu la nouri îmi arătai. 


Dar credeam ambii în adevăr, 
Sorbiam din aier ca din Dreptate, 
Priviam în soare ca ”n Libertate: 
A fi credeam că-i un drept de fier. 


Un an de lacrimi..., şi tot S'a stins: 
Nu trec la oameni astfel de glume, 
Visuri sînt visuri, lumea e lume, 

Și cu ea cată să te deprinz”. 


Dar tot, amice, nu voiu uita 
Acele doruri tainice, sfinte... 
Farmecul vieţii, îl ţii tu minte 
Cum şoptia dulce, deşi mintia 2)? 


Sunt cele mai frumoase versuri filosofice pe care le scri- 
sese tânărul. Vulcan pare a le fi suprimat pentru prea strânsa 
legătură cu un student. 


1) Rima cere moldovenescul bată, nu beată (p. 280). 
3) Aşa trebue punctuat. 

E de mirare cum, în 1869, acelaşi poet a putut scrie 
neinsufletita odă la moartea lui Vodă-Știrbei, ca un prinos 
dela «națiunea română» (pp. 28 şi 283—4). S'ar zice o 
bucată de comandă, plătită lui ca şi prietenului, Vasile Du- 
mitrescu Păun, un bun cunoscător al versificatiei, nu fără 
spirit de măsură antică, dar de o înfățișare țigănească, pre- 
tünd la ridicul, şi Ioniță Bădescu, care arată a fi același ca 
ziaristul botoşanean, cam betiv, ridiculizat de Gheorghe 
Chernbah (« Gheorghe din Moldova ə), Scipione I. Bădescu: 


Un Scipione aveau Romanii, 

Un Scipione bun general, 

Un Scipione au Botoşanii, 

Un Scipione, bun gazetar. 

Cu nasul roșu, cu oca ”n mână, etc, 


şi într'o altă epigramă, trivială. In sfârșit inchinarea de la 
Putna către Ştefan-cel-Mare e, prin ton şi țesătură, prin 
ştiinţa luptelor, de sigur, a lui Eminescu, care o şi răspân- 
dise (pp. 499—502). 


Din caietul pe care l-a botezat «sub-manuscriptul Elena» 
editorul scoate mai multe bucăți datate din 1866—7, apoi 
1869, care-şi puteau afla locul în această primă serie. Unele, 
ca Serata, cu versuri ca acestea: 


Ca cerbul ce s'alță in creştet de stânci, 
Urmat de săgeat' arzătoare, 
E calul ce trece prăpăstii adânci, 
In zboru-i puternic şi mare, 
Cu nara arzând 
Cu coama pe vânt; 
Odată ”nci pinten l-împunge 
Și-ajunge, 


sunt, cu toate greşelile de limbă ale timpului, cu adevărat 
frumoase (pp. 454 şi urm). Tot aşa Rezignațiune, din Schiller 
(pp. 461—3). Mai ales însă De ce să mori tu, pregătire la 
Mortua est: 


Dac”ai prinde ăripi albe şi la ceruri ai zbura, 
Privind lumea cea profană cum se pierde în abis, 

Sau: 


O să te plâng cu vântul ce fluieră ”n ruină 
În rece zborul său (p. 404). 


Şi versurile cu un ritm săltăreț, ce urmează, nu sunt fără 
grație. Când luna prin nouri e cu totul remarcabilă 1). Ideia 
frumoasă a razei care caută în mare steaua prefăcută 'n măr- 
göritar (pp. 370—1) merita şi altceva decât a trece la anexa 
«aparatului», ca şi Ondina, reproducând prima bucată din 
«Elena». Semnificativă e chemarea spre İtalia (p. 481). 
Indemnul de coborîre a stelei e ca un întâiu acord pentru 
Luceafărul (p. 481). In Murășanu, cu alte puternice acor- 
duri (p. 484), e, ca şi în Horia, spiritul din Blaj. Tar Christ 
(pp. 484—55 an. 1869, Decembre) are sculpturalele frumu- 
seti din Epigonii ; ea se așează în ce a dat mai frumos poesia 
eminesciană. Un ton grav, deosebeşte plângerea pentru amicul 
Neamţu (pp. 495—6). Şi, alături, găsim uneori îndrăsnelile 
amoroase de adolescent cu haz. 


III 


Cu «Venere şi Madonă» Eminescu cel adevărat 
sa născut. 

Ce ni dă asupra genezei scrisului său noua ediție? 

Versiunea din această subită revelaţie genială la un tinerel 
de talent, pe care-l formaseră pe încetul, mai ales în şederea 
la Viena, lecturile din multe. literaturi, are osebiri față de 
textul din Convorbiri literare (v. pp. 287 şi urm.) Ar părea 
că înlocuirea cuvintelor «o "nvechită, dulce veste» cu «tâ- 
nără şi dulce veste, care nu e potrivită, căci poetul vorbește 
de un «ideal pierdut» dintr'o «lume ce nu mai este », şi de 
la care vine această veste ), se datoreşte obiceiului de a co- 
recta care domnea la Convorbiri, unde se glumea cu men- 
tiunea stolerului geluitor «Io Spaco». Şi 


"Tu mai fost în lumea veche zeitate, ci femeie, 


1) Dar greşeala de tipar băla pentru ödlaie poate fi pusă lângă cârpa pentru 
cârja. 


PD N N N N a — — — ———————-————— 
223 EMINESCU ÎN ŞI DIN CEA MAI NOUĂ EDIȚIE II 


înlocuită cu «divinizarea frumuseţii de femeie», nu e in 
mersul ideilor, ca şi 


Femeia ce şi astăzi mândră ”n lume o revăd, 


Tot aşa când se tipăreşte: 
A femeii ce și astăzi tot frumoasă o revăd. 


E de preferat 


Rafael purtat în visuri, în gândirea-i înstelată 
lui 


Rafael purtat în visuri ca "ntr”o noapte înstelată. 


Dacă în manuscripte e altă versiune decât în «Convorbiri», 
denaturarea e însă dela Eminescu însuși. Ambele forme erau 
de pus alături în text. 

Mai relev frumuseţile din pasagiile divergente: 


Căci femeia-i prototipu ”ntr”a genesei plan divin, 


mult mai gândită decât: «prototipul îngerilor din senin ». 
Cruda «venerică beție» e mai puternică decât «bolnava 
beţie » beţie sănătoasă neputând fi. Apoi cincununa cu 
magie » (razele), în loc de «înconjoară ə, « din demon făcuiu 
o sântă», nu un «înger» 1). E mai multă gramatică în 
«zguduit de viața rece» decât in € dismetit (sic!) din visuri 
rece (sic) 9. 
Prefer, iarăși: 
Parcă văd cum o bacantă, care chiue ”n beție 
De pe fruntea unui înger ia cununa de martir, 


Înger mort al cărui suflet era raiu de poesie, 
Când bacanta chiueşte in spasmodicu-i delir, 


la 
Tu îmi pari ca o bacantă, ce a luat cu "nşelöciune 
(nepotrivit cu firea bacantei) 
De pe-o frunte de fecioară mirtul verde de martir 
(mirtul nu e al martirilor), 


1) Trebue Aurora, zeiţa, ca în ms. r, nu (aurora), zorile, cu tot epitetul de 
«matinal ». 

O fecioar” a cării suflet era sfânt ca rugăciunea 


(nu rimează cu înşelăciune) 
Pe când inima bacantei e spasmodic, lung delir 


(ceea ce nu corespunde, ca echivalență, cu inima). 


Tot splendidul adaus al pocăinţii față de cea cu «ochii 
negri) e o creatiune postumă, venită din altă stare sentimen- 
tală, adausă la aceea ce se putea isprăvi deplin, în blăstămul 
aruncat celei ce nu ştiuse iubi. 


«Epigonii» pleacă dela Lepturariul lui Pumnul, dela 
această alegere, de către profesorul cernöutean, aşa de râv- 
nitoare, a unor bucăţi literare dintre care unele atât de greu 
de găsit. Caracterizările entusiaste nu se razimă pe cunoștința 
completă a operelor înseși, şi e clar că, la vrâsta şi în 
rosturile sale, Eminescu n'avea orizontul trebuitor pentru o 
judecată obiectivă. Spiritul dela Cernăuţi, pe care, intr”o 
epocă mai puţin prielnică, Blajul de pe la 1870, al lui Şulutiu, 
nu-l putuse schimba, domină încă. 

Trebue să se admită o redactare mai veche decât acea 
jumătate a anului 1870 când manuscriptul e trimes lui Iacob 
Negruzzi, care, necetind atent Familia, credea că are a face 
cu un necunoscut care se revelează cu o —Şi zicem şi noi 
cuvântul: capodoperă. Pe atunci timpul petrecut la Viena 
adusese o schimbare critică a gândirii. Se fac rezerve pentru 
Boliac, Murăşanu şi chiar atât de glorificatul odinioară Eliade 
(nu « Heliade-Rădulescu )): nu e vorba în slăvirea lor de «me- 
ritul intern al lucrărilor», ci, numai, cel atins acum de 
îndoielile € Junimii » şi, în mediul cel nou, pur românesc, apro- 
piat de dânsa, dacă nu şi câştigat, — ceeace nu e şi nu va fı 
niciodată cazul— , recunoaște doar «naivitatea sinceră, necon- 
ştientă ) cu care lucrau ei. «Generația » nouă e apreciată după 
Copiile lui Iacob Negruzzi. Condamnarea ei în domeniul 
literar se explică prin nota de durere a unui scris care se 
caută încă, fără a putea găsi o formă personală definitivă, 
şi la Nicoleanu, la Scheleti, la Matilda Cugler. 

Prima formă are unele deosebiri esențiale 1), care nu 
meritau, de sigur, decât însemnări în notele textului însuşi 


1) Ca lectură: «bune fine» (p. 296) nu poate merge: de sigur e o greșeală. Caracte- 
rizarea lui Ştefan-cel-Mare ca «leu», înlocuită cu aceea de «zimbru», era mai potrivită. 

sau la «aparat». Părerea mea că ar fi fost altă formă, pe 
care ar fi ciocârtit-o Negruzzi, de și păstrez părerea pentru 
«conversăm »-« convorbim » şi «filosofia »-«cugetarea sacră», 
nu se poate susținea după publicarea textului, dar dela un 
membru al «Junimii», magistratul Vasile "Tassu, am asi- 
gurarea că redactorul « Convorbirilor » schimba și pe Eminescu 
şi că acesta, de şi menținându-și discretia, se simțea adânc 
jignit de aceasta (pp. 297—8). Aprobarea € ştersüturilor ) prin 


mai multe scrisori, era numai de formă; de altfel și d. Per- 
pessicius admite « conventionalismul epistolar » (v. şi p. 299). 


«Mortua est) e ultima fază, cum ni se vădeșşte aici, 
a unei foarte lungi prelucrări, pornind încă dela 1866, ceea 
ce ar pune-o, ca element biografic, în legătură cu pierderea 
iubitei dela Dumbrăveni, în anul holerei, iubită al cării 
nume de Elena e dat aici (p. 299 şi urm.). Prima formă 
e plină de nesiguranță, de cuvinte silite şi mari icoane 
confuze, dar şi de mari însuşiri: «lampa ce piere veghind 
pe mormânturi ) e superioară «făcliei de veghe», € sunetul 
clopotului în orele sfinte ə, frumos în el însuși, nu întră în 
imagine. 

Strofele ce urmează au un sens filosofic adânc, care nu 
merita sacrificarea. « Ginii » de cari e vorba în a doua strofă 
jertfită sunt les djinns ai lui Victor Hugo, în Orientale *). 
Datată Octombre 1866, această înjghebare, mai cu totul 
deosebită de textul publicat, trebuia să între în corpul definitiv 
al Poeziilor, la data ei. Variantele celelalte aveau să fie date 
sau în prima sau în ultima formă. E interesant, pentru unele 
suggestii ce am făcut mai sus, că Eminescu, de şi schimbă la 
o dată ulterioară forma dela început, adauge textului nou tot 
prima dată. 


Pentru «Inger de pază» (v. p. 311 Şi urm.), toate 
trei versiunile au dreptul de a întra în comoara lui Eminescu. 
Relevez în notă pasagiul în care copila e o « frumoasă artistă », 
interesant element biografic (p. 314). In Noaptea, din 1870, o 
formă neîntreagă e bună numai pentru adnotarea textului 
definitiv. 


1) «O parcă să-l mâie în viață 'nnapoi» e încă o lectură rea (p. 300). 

«Egiptul» este numai un fragment dintr”o « Dioramă » 
(Panorama deşertăciunilor, Memento mori), pe care o sug- 
gerează lui Eminescu, prin 1871, La legende des siècles a lui 
Victor Hugo. Nu era locul a se da aici, fără osebirea întâm- 
plătoare şi fără un înţeles real, întreaga «legendă»? De sigur 
că da. Influența venea şi dela cursurile de istorie ascultate la 
Viena, cum o arată nota, cu ştiri care nu vin din cărți 
tipărite 1). Se dau versiunile felurite, dintre care unele au 
valoarea necesară pentru a trece în notele textului °). 

Nu ştiu dacă monologul de singurătate al (Sărmanului 
Dionis? merita să fie desfăcut din romanul de care e nedes- 
lipit şi are sens numai în el. Căzând între bucăți de o înaltă 
ideologie, această înşirare de mizerii, cu ploşnite cu tot, face 
o foarte rea impresie. Aceasta, de şi în manuscripte gestul 
de indignare pentru condiţiile materiale nedrepte şi umi- 
litoare ale celui întors prin Botoşani şi laşi apare deosebit, 
supt titlul Sărmanul poet, şi cu toate că din nenorocire 
corespunde așa de mult realității (a se nota şi, într'o ver- 
siune: « Soarta ce în România la poeți li-i pregătită»). Şi aici 
ambele versiuni au acelaşi drept, reprezintând același stadiu 
din evoluarea stilului. 

Starea de spirit din această fantazie, mai dureroasă decât 
glumeață, arată că, dela Viena, Eminescu, în aşa de triste 
împrejurări, nu lucrase nimic. Deci în April 1873 el dă la 
revista care-l reține, in möretul Inger şi demon, tot o inspi- 
ratie din anii dela Viena. O primă formă, de tipărit în text 
întreagă, are data de Decembre 1869. Poetul vorbește în 
numele său, nu în a treia persoană. E o icoană din domul 
bisericii Sfântului Ștefan. Concepţia se va schimba, evoluând 
către un sens social, revoluționar. Nu mai e vorba deci de 
studentul străin care priveşte în biserică, nevăzut, pe frumoasa 
fată blondă care se roagă. Răsare contrastul între «regina», 

1) Clopotele care sună noaptea supt mare,—vin dela legenda lacului dorohoian 
dispărut. 

2) De mare interes fragmentul descriptiv Avatarii Faraonului Tlă, (pp. 324—5). 
Şi aici scotocirea din ziarele vremii, pe care n'am putut-o face, reconstituie atmo- 
sfera timpului. Din Musa dela Borta-Rece a lui Mihail Zamphirescu, Biblioteca Insti- 
tutului de Istorie Universală are încă un exemplar. « Bufoneriay în adevăr e spirituală 


și se vede ce puteau da poeţii artificiali ai vremii dacă se coborau în domeniul 
realităţilor. E o notă de bucureştenism care nu e nouă şi va avea un mare viitor, 

«fiica de rege» şi între revoluţionar. Icoana lui Lassalle în 
iubirea cu Elena von Donnigen, impusă atenției şi prin cdsd- 
toria cu Iancu de Racoviţă, se pare a fi provocat această 
opoziție de situații şi de suflet. E însă şi o amintire a Comunei 
parisiene, care-l va urmări până la «Împărat şi proletar », 
în care, tot la Viena, în ciclul « Dioramei » va înfățișa că- 
derea lui Napoleon al III-lea şi ideologia dördmdtorilor unei 
stăpâniri luxos conrupte. Se poate întâmpla să i se fi cerut la 
«Junimea » strict conservatoare suprimarea strofelor dela pa- 
gina 338, cu negarea dumnezeirii şi atacarea întregii ordine 
de lucruri, parte pe care, într'o altă formă stilistică, Emi- 
nescu o va păstra pentru marea frescă de mai târziu a 
revistei sociale. Toată această parte ar fi trebuit sd între în 
text, ca o creațiune de sine stătătoare. 

Intre cele două manifestări ale spiritului rebel al vremii se 
intercalează Floarea Albastră (nu se poate să fie din € Ber- 
lin— ași » ridicula poezie, datând de sigur înainte de orice 
mai cunoaștem din această lungă şi grea evoluție, dela pagi- 
nile 341—2). Gh. Bogdan-Duică avea dreptate: în această 
reminiscență târzie, poate datorită trecerii prin casa părintească, 
e tot prima iubire: 


Și te-ai dus, dulce minune, 
Și-a murit iubirea noastră. 


Ultimul vers: « Totuși este trist pe lume >, poate să pară 
numai unui neînțelegător pentru « Totul este trist pe lume ə. 
Cine ştie puţin moldoveneşte şi are simț sufletesc va pri- 
cepe. Din variantă strofa cu «La Plata » se putea da în pa- 
renteze: ea a fost poate suprimată de Negruzzi. 

Cu titlul de «Proletarul» sau Umbre pe pânza vre- 
mü, «Impărat şi proletar) are mai multe variante, 
pe care ajungem a le cunoaște, cu problemele ce deschid. 
E de sigur după biruința Versaillesilor ; o arată intreaga atmos- 
feră. Strofele suprimate trebue neapărat adause în paranteze. 
Nimic nu poate fi sacrificat din acest imn al revoltei. 

Aş crede, după cuvintele, ca nonne, cuprinse în «Făt- 
Frumos din tei», cua sa Blanca şi mănăstirea Sfintei 
Ana, că poezia e o traducere din limba franceză (v. p. 362). 


A E N ————————— 

Adaug că «a cânta în cor ) este un obiceiu frumos, că numai 
în Franţa e obiceiul c logodirii cu Domnul din leagăn», că 
«papucii de mătasă » din versiune nu se potrivesc cu făpturile 
dela noi, că «elfii» izvorului trădează aceeași origine şi că 
Făt-frumosul cu «corn de-argint la şold» e un cavaler 
din Apus. Inchinarea la biserică, necesară pentru o bastardă, 
e şi ea datină străină. Ca formă, ambele versiuni, deosebite, 
meritau tipărite în text, în loc de a găsi loc în notă. Ambele, 
şi mai ales ceea apărută in Convorbiri, la 1875, cu o desvol- 
tare care e originală a lut Eminescu, sunt printre cele mai 
frumoase bucăţi ale poetului. Cred că traducerea și prelu- 
crarea s'au făcut după întoarcerea în țară. 

«Melancolie» e pusă de interpret între 1868, în ce 
priveşte ideia, şi 1876, dată a publicării la locul obișnuit. 
Unele elemente vin dintr'o bizară dramă (Mira), în care 
Ştefan-cel-Mare joacă un rol ce nu i se potriveşte (p. 368 şi 
urm.). Bucata de la pp. 338—9, cu alt ritm, putea fi tre- 
cută în text la data ei, ca şi cea, fără schimbare în forma teh- 
nică, dela pp. 379—8o. Aceasta din urmă, cu multe imperfecții, 
cuprinde notația € obositului creier ), ceea ce ar lua formei 
definitive valoarea biografică. Dar, cum, în tot acest timp 
dela revenirea în ţară, Eminescu n'a dat în poezie nimic, 
fenomenul însuşi al oboselii rămâne. 

Tot din caietele dela Berlin scoate Eminescu cele trei 
bucăți în măsură trohaică pe care le dă în 1876. Ele nu pot 
fi trecute toate la epoca legăturii cu Veronica Micle. La 
prima nu se vede ce ar fi adaus această pasiune. Versiunile 
sunt potrivite doar pentru note. Marelui moment de singură 
adevărată iubire-i aparține numai «Dorinţa», ale cării forme 
toate, multe, după măsura iubirii ce întrupează, erau de re- 
produs în text (v. p. 389 şi urm.). De altfel una e pe scri- 
soare de corespondență, cu data ro Mart 1876 (p. 391). 

Şi bucata dela pagina 395 şi mai ales cirmosul) cu sunet 
bisericesc (p. 396) işi au locul, ca întovărășire a bucății 
cunoscute, în text. 


Călin e, cum am notat-o de curând, cu prilejul reprezintării 
la Teatrul Ligii Culturale a Sacuntalei lui Calidasa, inspirată 





229 EMINESCU ÎN ŞI DIN CEA MAI NOUĂ EDIȚIE 17 





de poemul indian al părăsirii iubitei pentru a o regăsi prin 
recunoașterea emoţionantă a copilului crescut mare. Acuma 
văd că regretatul mieu tânăr prieten și cumnat, Alexandru 
Bogdan, mort în Marele Războiu, la Zumina, în Galiţia, 
văzuse aceeaşi apropiere (Transilvania, 1999, p. 389). Ca tot 
ce spune familia, şi originea indicată la pagina 398 (maica 
dela Agafton cu povestea), e falsă. Forma de basm în care 
e redată povestirea la Berlin, între 1873 şi 1874, nu implică şi 
originea populară (p. 399). Sa publicat in «Convorbiri», 
după zguduirea înoietoare şi înnoitoare, care a jucat un 
aşa de mare rol la Eminescu, numai in Novembre 1876, 
şi nimic nu ne autorizează a crede că au fost forme anterioare. 
Gazelul, pus ca motto, e ca o salutare de dragoste pentru 
iubită, căreia astfel i se închină una din marile minuni ale 
acestei poezii. Eminescu însuşi, intr”un manuscript, îi zice: 
«dedicație» (v. p. 421 şi urm.). 

In variante (ca la p. 409) sunt părți pe care neapărat, 
cu lăsarea părților comune, le cere textul. Și, tot aşa puternicul 
imn de iubire din nota la pagina 415: 


De-aș muri, înviiu supt ochi-ti şi dintr'o sută de morți. 
Aşa ceva nu se aruncă în «subsolul» unui «aparat» științific... 


Pentru «Strigoii» (la început «Strigoiul»), s'a făcut 
bine publicându-se (dar tot la «aparat», după sistem) două 
forme manuscripte. D. Perpessicius crede că ele sunt din 
anul 1876, când s'a publicat în revistă poema. Sunt însă în 
prima unele nehotărîri de formă, şi e mai ales o lipsă de 
muzicalitate pe alocurea, care pun pe gânduri. Lovesc şi 
cuvinte poetice, odată curente, pe care poetul a isprăvit 
părăsindu-le, ca «amor», «reînchin», pe lângă neadmisibilul 
«flor». E de toată evidenţa că, la distanță de câteva luni, cineva 
nu s'a putut întrece aşa de mult. Ceea ce nu înseamnă că 
întrun corp al operei lui Eminescu alcătuit după alte 
norme aceste redactări nu-şi au locul și rostul. A doua ver- 
siune, aceea, da, a putut preceda de aproape pe cea definitivă. 
Omagiul cald adus lui «Sandi» Bogdan (p. 448) onorează 
pe editor. 

De sigur că, şi in Câln şi aici, Eminescu e urmărit, în 
icoana frumoasei femei blonde, de marea sa pasiune. 


Pentru restul poemelor tipărite în vicata poetului sau în- 
dată după moarte, lipsind manuscriptele, lipseşte şi acest 
atât de bogat comentariu. Trebuia măcar datarea. Urmând 
firul suggestiilor pe care le-a trezit această frumoasă ediție, 
iată ce se poate adăugi. 

“Insufleţirea pentru iubita aşa de nobil idealizată se con- 
tinuă, Pe ea o cere la ţară supt mireasma salcâmului. De iu- 
birea ei l-a aprins cu săgeata, din Olimpu-i indian, zeul 
Kamadeva. Ea creiază, fără nicio încercare în urmă, € P ov e- 
stea codrului», poetul aducând pe Veronica în adân- 
curile pădurii neuitate de-acasă, din Moldova-de-sus, bogată 
în teii așa de rari aiurea. Ea e pusă în legătură și cu farmecul 
codrului, care se pătrunde şi de «chipul dragii lui ». Pentru 
dânsa reface el, în «Povestea teiului», vecheafabulă, 
cu calul alb şi fata blondă, pe care o culesese mult înainte, 
dintr”o carte franceză neștiută. Toată gingășia iubirii alintate 
Sa adaus din această întineritoare stare de spirit. Forma 
nouă e de o puternică inspirație personală. Ea e întruchipată 
in Diana, cu aceleași « mönute albe de omăt » şi « fata dulce şi 
bălaie >. Pe dânsa o aşteaptă «în privazul negru-al vieții 
icoană de lumină». Către dânsa strigă durerea din € De- 
parte sunt de tine», cu urmărirea chinuitoare a « norocului 
ce-o clipă l-a avut). A ei e «vița galbenă de păr» pe care 
o găseşte «în volumul ros de molii». Trecând acasă o clipă, 
în vechea căsuță, impiu dărâmată, el stă de vorbă cu pădurea, 
care-l chiamă matern, căci altă chemare nu mai aude. Ale 
ei perdele le cercetează cu ochii fără ca ea să-i apară. « Sân- 
tem tot mai departe de-olaltă amândoi ə, spune, văzându-şi 
iubita de odinioară cum «se pierde în zarea eternei dimineți», 
redactorul năcăjit şi părăsit dela o foaie de partid în care-și 
pune credința, dar care-i cere pasiune ofensivă, nedreptate 
şi cruzime. Și, până şi din mormântul ei, el vrea, ca Arald 
din Strigoii, ca iubita să-l cheme. 

O filosofie de supremă şi absolută tăgăduire i se smulge, 
fără a mai cerceta în trecut, căci nu mai e marele meșter 

tehnic al caietelor, ci un suflet care plânge în singurătate 
şi noapte după ce a văzut ce este traiul împărțit în iubire. 
Am adus înainte de curând, în Cuget clar, din literatura 
Răsăritului ceva care samănă cu măreața icoană a Genesei, 
pentru ca, la el, blăstămul cel mai cumplit asupra lui însuși să 
se adauge imaginii noianului. In această filosofie de durere 
întră şi cântecele pentru după moarte (Mai am un singur 
dor, De-oiu adormi, Nu voiu mormânt bogat) şi resemnarea 
din G/ossd. 

Iubirea inspiră discutatul mic poem «Atât de fra- 
gedă», pe care, într'o situaţie de umilită părăsire de sine 
şi confuzie, cel trăind acuma în umbra omului de lume şi 
de înaltă situație care era Maiorescu, legat el însuşi de o 
familie germană înrudită, o prezintă ca un stângaciu omagiu 
al profesorului de românește unei frumoase femei tinere de 
inclinări literare ambitioase şi nu fără aplecări sentimentale 
trecătoare, ce-i par interesante, Mite Kremnitz, care a făcut 
din această îndrăsneață privire în sus a omului cu € mânile 
nespölate > micul roman după care înseta. Se poate crede 
că ea a fost aceea pe care el o chiamă şi mai departe «mi- 
reasa sufletului său », făcând dintr” însa icoana Precistei încunu- 
nate şi întrebând-o «când o să vie». Departe, la Iași, bă- 
trânul profesor Micle lasă liberă o văduvă care e femeia 
înzeită de dânsul; aşa cum e acuma, el îi trimete. .. o scrisoare 
de condoleanță. 

O apropiere era cu putință. Sar fi «spălat ) € nespalatul » 
în apele, pentru el așa de curate, ale femeii pe care trud- 
nicul muncitor cu ziua la Timpul o lăsase de doi ani pradă 
ispitelor ce veneau către splendoarea pletelor ei blonde. I s'a 
dat sfatul să nu încheie cu o cochetă o căsătorie care — i-ar 
atinge, în fericire, talentul. Să nu tăgăduiască aceasta nimeni 
din adulatorii postumi ai gloriilor. El sa supus, şi a rămas 
deci cânele stingher pe la uşile oamenilor. După strigătul 
de durere că ea «nu-l înțelege», «Te chem; chemarea-mi 
asculta-vei ? ), spune el de departe celei care-i trimete cu câteva 
fleacuri de cuvinte frantuzeşti papagalizate «poeziile» care 
erau tot sufletul lui. Stingherul visează de «mânile suptiri 

şi reci» care-i «acopăr ochii», de «minunea cu ochi mari 
și mână rece): 


Răsai din umbra vremilor încoace, 
Ca să te văd venind: ca ”n vis, aşa vii! 


Din nou pădurea dela Siretiu îl chiamă, şi ea întreabă 
de «sora viselor noastre de vară ». Iar el se închină măreției 
veşnic dăinuitoare a pădurii, întrebându-se numai dacă ve- 
chiul corn va mai suna pentru el. Lenau e răsfoit, ca să afle 
« foaia veştedă » din aceleași mâni cunoscute. 

De-atunci e şi plângerea pentru cea care se duce (: Te duci 2 
icoana ce răsare din «valurile vremii >. Ea «să rămâie ”n 
floare ca luna lui April», pe când asupră-i cadă din nou 
osânda celui «lăsat prin străini»), cu singura dorință ca, 
atunci când se va opri această vieață stinghere, 


. .unul, venind de mine-aproape, 
Să-mi spuie al tău nume pe "nchisele-mi pleoape ». 


Se înșiră apoi, rupte şi în această ediție de la locul lor, 
` tânguirile, de o aşa de duioasă reservă, cu adânc respect 

pentru ce a fost, din «S’a dus amorul», din « Când amintirile», 
din sfaşietorul « Adio », din «Ce e amorul » din «Pe lângă 
plopii fără sof n— unde «brațele reci» nu pot fi ale despre- 
tuitoarei Nemtoaice cu interes pentru psihologiile poetice, 
cum nici în «Și dacă ramuri bat în geam» —, din «Iubind în 
taină», către «copila lui cu lungi şi blonde plete ə, din se- 
renada « somnoroaselor păsărele », din asigurarea că, orice ar 
fi, ea va rămânea, pentru farmecul ei, unica (De-or trece 
anii), din înfocata rugăciune de a i se da râvnita iubire în 
Lasd-ti lumea ta uitată, din chemarea în pădure («La mijloc de 
codru desə). Se va ajunge astfel până la adânca fabulă du- 
reroasă cu tâlc din Luceafărul. 

In € O, mamă» întâlnim însă, a doua zi după pierderea 
mamei, în 1876, vremea de mângâiere a iubitei, la a cării 
tovărăşie şi în moarte se gândește. Şi tot acestui timp îi revine, 
oricare ar fi data publicării, şi oda în care poetul se înfățișează 
chinuit în « tunica lui Nessus ». 

Aceluiaşi ciclu, al iubirii cântate şi împărtăşite, deci de- 
parte în urmă, îi aparțin bucăţile de gingaşă mulțămire, 
care se cer acolo, şi nu după ciclul durerii, cum apar din răsco- 
lirea hârtiilor celui care acum își părăsi şi stăpânirea vieții 
şi a scrisului, toată mărturisirea, până la târziul « De ce nu-mi 
vii» şi la imitatia din Keller a stelei ce a dispărut, dar raza-i 
e încă vie. 


In lipsa iubirii, scriitorul politic are pasiunea cauzei pe 
care o apără cu credință adâncă, fără crutare şi fără milă. 
Naționalist îndurerat de scăderea economică a poporului său, 
el va uni cu bogatele documente de luptă ale prozei sale de 
gânditor şi ziarist blăstămul contra străinilor din 2ozzd. 

Dacă prima scrisoare, începând cu un grandios tablou al 
facerii lumilor, nu face decât să constate nimicnicia finală a 
tuturor lucrurilor, a doua e un vehement atac contra libera- 
lilor exploatatori şi paraziți, a treia, și ea din 1881, prezintă 
pe Mircea «cel Bătrân ə şi lupta dela Rovine şi ca o înfrun- 
tare faţă de războiul de independență făcut pentru gloria 
unui partid, ai cărui şefi sunt prezintati într'o nemiloasă 
caricatură, pentru ca a patra (la început a doua) satiră să 
lovească în toate moravurile vremii, isprăvindu-se cu despe- 
rata proclamare a discordării sufletești: 


Ah, organele-s sfărâmate și maestrul e nebun, 


asemenea cu strigătul din Trecut-au anii: 


Tar timpul creşte ”n urma mea... 
Mă ’ntunec ! 


Iar a cincea, pe care el o intitula «Dalila » nu e decât 
răspunsul la părăsirea, ce părea definitivă, — deşi iubita, care 
era să moară puțin după dânsul, i-a revenit şi în timpul teri- 
bilei şi desgustătoarei boli—, de către aceea pe care nimic 
nu i-a putut-o smulge din inima de atâtea ori rănită. 


ə bis 
m. ALABERİEİ çi 
r, SA 

După această lungă şi atentă analiză iată concluziile care 
se impun. 

Nu poate fi discutat măcar sistemul unei alte așezări a 
operei imense şi confuze, versuri şi atâta proză, pe care a 
lăsat-o Eminescu. E păcat că legile nu îngădue a se lua mă- 
suri contra spiritului de aventură estetic care-şi poate per- 
mite, încrezut, astfel de caricaturale denaturări. 

Ordinea cronologică se impune dela sine. E însăși desvol- 
tarea organică a talentului, ca şi a geniului chiar, care nici 
ele nu procedă prin trăsnete. Ea singură permite, nu numai 
urmărirea ideilor şi a întregirii culturale, ci chiar aceea a 
progresului tehnic, foarte încet, mai ales la un popor 
care-și formează limba literară pentru lucrări mai înalte sau, 
încă mai mult, la unul, ca al nostru, care şi-o reface în toate 
după ambitioase pericole de rătăcire. E, la Eminescu, o înceată 
desfacere din piedecile sale, cum nu ni le putem închipui 
astăzi, când orice böfetaş poate «scrie bine ) lucruri proaste sau 
lucruri nebune, — piedecile relei pregătiri școlare, ale lectu- 
rilor de literatură viciată, ale influențelor străine, ale, unei 
mode generale greşite. Dacă nu se vede şirul, de o progre- 
siune lentă, ajungem a despretui pe un adesea ridicul Emi- 
nescu începător. 

Dar, în acest fel de prezintare, nu se poate face mai de- 
parte cu totul neîntemeiata, aproape absurda împărțire între 
lucrurile publicate şi cele rămase în manuscript. Eminescu 
dădea greu, după multe solicitări, la tipar, scrisul său, pe 
care din vechi încercări îl pregătea din nou, după o metodă 
care lui, în chip excepţional, îi reușea. Intru aceasta el rupea 
un ciclu aşa de important, care cere o înfățișare unitară, ca 
al « Dioramei » istorice, cu toată filosofia ce înțelegea el să 
scoată din ce-i apărea, în ultima instanță, ca o zădărnicie. 
După ce publicase chiar, cum e cazul cu poesiile din Familia, 
el lucra mai departe la ele. O publicaţie în volum i-a zimbit 
mai mult decât odată. Dacă primul plan de tinereță, pentru 
care avea manuscriptul gata, în acea permanentă frumoasă 
caligrafie de răgaz a lui, ar fi fost executat, nu s”ar mai putea 
trimete în excursuri şi note ceea ce e în adevăr produsul 
sufletului său. 

Tipărituri şi manuscript merg deci împreună, chiar dacă s”ar 
întrebuința o literă mai mică pentru ce n'a fost «gata de tipar», 
ci material de revizuit. Așa şi numai aşa avem pe Eminescu 
adevărat şi întreg, cu scăderi şi îndlțări, iar nu un amestec fără 
legătură de «membra disiecta». 

Dar, — şi în privința aceasta a dovedit bun simț literar 
Maiorescu, nu totdeauna drept judecător al valorilor, de orice 
fel —, nu se pot pune una după alta bucăți care nu tin îm- 
preună. Dacă, în prima fază, silintile necontenit împiedecate 
de formă pot merge laolaltă, îndată ce, dela 1870 înainte, 
se poate vorbi de o fixare a lui Eminescu, una e elaborarea 
poemelor narative, care, cum s'a văzut, toate pleacă dintr”o 
desvoltare continuă şi-şi au originile departe în trecut, şi 
altceva sprintena, calda noutate, în legătură cu momentele 
succesive ale pasiunii, din poesiile de iubire: indiferent de 
data apariţiei, capricioasă ori datorită amestecului, dela o 
vreme, a mânii străine a prietenilor, ele trebue să urmeze 
în a lor înfăţişare însuși mersul patimei, dela îngânările 
timide la strigătele de triumf, dela acestea la sfâşierile des- 
părțirii, la chemările în gol, la blăstămele definitivei desfa- 
ceri şi la setea de moarte, la rezignarea filosofiilor de renun- 
tare absolută, la abdicarea vieţii înseși. Şi, iarăşi, —a treia 
înpărțire —, judecata politică şi socială, aceea are a sta 
de o parte, cu părerea de rău că admirabilele Scrisori nu pot 
fi puse în mijlocul chiar al prozei de studii şi articole de 
ziar care-i este mediul firesc. Puținele poeme care mau nicio 
legătură cu vieata în care a trăit aşa de mult cel ce a fost 
socotit atât de des, prin necunoştință şi neînțelegere, că a 
negat-o în puterea gândirii budiste sau schopenhaueriene, 
pot veni la urmă. 

Cred că un astfel de plan poate fi aprobat de oricine uneşie 
cu grija autenticității, cu gustarea frumosului înțelepciunea 
umană şi pietatea care se cuvine unui aşa de mare gânditor 
şi scriitor. 


Pentru pregătirea acestei opere definitive Academia noastră 
singură este şi chemată şi îndrituită, toate celelalte lucrări 
nefăcând decât să-i uşureze lucrul. Ea e depozitara nepre- 

tuitelor manuscripte care fără dânsa cine ştie pe ce mâni 
ar fi încăput. Dintre colaboratorii ei au ieșit primii revelatori 
ai bogatului inedit: Nerva Hodoş şi Ilarie Chendi, chiar dacă, 
din greșeală, s'a îngăduit şi altora să publice de acolo ce şi 
cum au vrut. Ea are un simț de responsabilitate care nu 
Sar putea cere oricui. Ea are un curaj de răbdare ca acela 
al marii opere a Dicţionariului. Ea dispune de elemente, ne- 
contenit înnoite, care cuprind oameni de gust, filologi şi isto- 
rici, din a căror colaborare poate să rezulte ceea ce de atâta 
timp se aşteaptă. 

Toate lecturile actuale vor trebui revăzute foarte de aproape, 
căci sunt de sigur greşeli. Cum ineditele se prezintă în caiete 
făcute de Eminescu, avem o bază sigură. Când ele nu sunt 
decât foi răzlețe legate cam la întâmplare, grafologia trebue 
să-și spuie cuvântul pentru o reaşezare a lor după criterii pe 
care numai specialiști ca d. H. Stahl le pot avea la înde- 
mână. Atunci numai vom fi ajuns la cea mai mare aproxi- 
matie a siguranței, care astăzi ni lipseşte. 

In cea mai apropiată sesiune generală voiu face o propunere 
formală în acest sens, cerând să se voteze asupra ei pentru 
a se ajunge la începutul unui lucru cu care de mult suntem 
datori, sau pentru a mă despovăra personal, — n'aș zice şi 
pentru o curagioasă operă pe care, cu toată vârsta mea, poate 
aş încerca s”o iau asupra mea singur, ceea ce, recomandând 
aici o largă colaboratie, nu doresc. 








Dr. ALEKSA IVIC. Documente privitoare la mișcarea literară şi culturală 

